Tízezer adós panaszkodott a felügyeletnél a végtörlesztés miatt
Közel száz célvizsgálatot és egyedi fogyasztóvédelmi beadvány nyomán indult eljárást folytatott le a Pénzügyi Szervezetek Állami Felügyelete eddig a fix árfolyamú végtörlesztéssel kapcsolatos problémák miatt. A már lezárt ellenőrzések során több mint 68 millió forint bírságot szabott ki a felügyelet.
Több mint tízezer fogyasztó kereste meg a végtörlesztéssel kapcsolatosan levélben, személyesen vagy telefonon a Pénzügyi Szervezetek Állami Felügyeletét (PSZÁF) azóta, hogy a rögzített árfolyamon történő végtörlesztésre vonatkozó jogszabályok 2011. szeptember végén hatályba léptek. A PSZÁF a rögzített árfolyamon történő végtörlesztés pénzügyi intézmények általi végrehajtása kapcsán végzett és már lezárt ellenőrzései során eddig több mint 68 millió forintnyi fogyasztóvédelmi bírságot szabott ki.

A fogyasztók jelzései, beadványai alapján a PSZÁF célvizsgálatokat és témavizsgálatot indított az ügyfelek széles körét érintő esetleges jogsértések feltárása, megszüntetése érdekében - közölte hétfőn a felügyelet. A hatóság rendszeresen elemezte a pénzügyi intézmények gyakorlatát, és intézkedésekkel, bírságokkal szabott gátat a fogyasztók széles körét érintő jogsértéseknek. A PSZÁF a fogyasztók szélesebb körét érintő helytelen gyakorlatok gyanúja miatt eddig 19 esetben kezdett célvizsgálatot, az egyedi fogyasztói problémákat jelző ügyek kapcsán pedig további 67 alkalommal indult vizsgálat.

A PSZÁF-nak a végtörlesztéssel kapcsolatos ellenőrzései többek között kiterjedtek a pénzügyi szervezetek által alkalmazott formanyomtatványok tartalmára; a nyomtatványokban rögzített jogszabálysértő feltételek alkalmazására; a végtörlesztéshez kapcsolt költségek felszámítására; a végtörlesztéssel kapcsolatos igazolás, vagy a jelzálogjog törlésére vonatkozó engedély határidőben történő kiadására; a deviza alapú hitelek mellett a devizában folyósított hitelek végtörlesztésének gyakorlatára; a kedvezményes árfolyam alkalmazásával kapcsolatos jogosultság elbírálására, tekintettel a kölcsön folyósításakor alkalmazott árfolyam mértékére.

A közelmúltban a PSZÁF 6 intézményt érintően témavizsgálatot is indított a beérkezett fogyasztói jelzések alapján. Több ügyfél ugyanis azt sérelmezte, hogy végtörlesztésük annak ellenére hiúsult meg, hogy minden előfeltételnek megfeleltek, minden szükséges igazolást benyújtottak, s a kívánt fedezet - akár ugyanattól a hitelintézettől sikeresen igényelt forinthitel - is rendelkezésre állt. A végtörlesztési folyamat legvégén azonban a pénzügyi intézmények arra hivatkoztak, hogy annak idején, legelső lépésként nem nyújtották be a végtörlesztési igénybejelentést tartalmazó formanyomtatványt. A témával kapcsolatos felügyeleti vizsgálat még folyamatban van.
Gazdaság devizahitel végtörlesztés Pénzügyi Szervezetek Állami Felügyelete bírság forinthitel Magyarország